થોડો આરામ કર્યા બાદ અમે બાજુના પાર્કમાં ફરવા ગયા . ત્યાં ઘણાં સમયથી કેનેડામાં સ્થાયી થયેલ સીનિઅર સિટિઝન મંગુકાકા મળ્યા. મંગુકાકા નિખાલસ, હસમુખા થોડા મોર્ડન વડીલ એટલે એમની જોડે વાતો કરવાનું ગમે. મેં તેમને આજે દિવસ દરમ્યાન જુદી જુદી રીતે સાંભળેલ તથા અનુભવેલ સન શબ્દ અને મારા મન પર થયેલ અસરની વાત કરી. મંગુકાકાને ખૂબ મઝા પડી. એ પણ મારા જેવા ટીખળી એટલે અમે બન્ને ભરપેટ હસ્યા. મેં હસતા હસતા મંગુકાકાને કહ્યું, “આપણે લોકોના ટેનસન ઓછા કરવા લાફિંગ ક્લબ શરૂ કરવી જોઈએ!”